Siden Kongehuset i september fortalte, at prins Henrik er blevet ramt af demens, har den 82-årige prins ikke vist sig meget i offentligheden. Men danskerne har bestemt ikke glemt dronning Margrethes gemal. Det viste publikum i Det Kongelige Teater forleden, da Prinsen var til en balletforestilling, som Billedbladet skriver i denne uges udgave.

Det er kotyme, at når de kongelige sætter sig ind i kongelogen på Gammel Scene i Det Kongelige Teater, så rejser publikum sig i respekt for monarkiet. Men det foregår altid i andægtig tavshed. Sådan var det ikke forleden aften, da prins Henrik ankom til balletforestillingen 'Dance2Go i selskab med sin franske nevø Charles-Henri Keller.

Da prins Henrik trådte ind i kongelogen med sin nevø, rejste publikum sig med det samme. Men helt ekstraordinært begyndte publikum at klappe, og lynhurtigt bredte klapsalverne sig til hele salen og bølgede længe op mod Prinsen, der smilende tog imod hyldesten til ham og varmt vinkede tilbage.

Ifølge ugebladet virkede prins Henrik glad for modtagelsen. Da første akt af Nikoaj Hübbes balletforestilling var slut og publikum igen vendte tilbage til salen, ankom Henrik som den sidste. Og igen både rejste publikum sig og klappede højt og længe op til Prinsen, der med glade øjne og smil vinkede tilbage til de mange mennesker, der stod og klappede op mod ham.

17 visninger

Det Kongelige Teater bliver ofte besøgt af den kongelige famiilie. Ofte får teatret først besked om det kongelige besøg på selve dagen. Det er især dronning Margrethe, der ofte ses i kongelogen, når hun er inde og se en af teatrets balletforestillinger. Men ifølge Anna Katrine Gravgaard, som er teatrets pr-ansvarlige for balletten, så har prins Henrik også ofte været inde og se balletter på teatret.

»Prins Henrik er nok glad for noget af det nye inden for balletten, for han har også nogle gange været til 'Come Fly Away'-forestillingen, som er en hyldest til sangeren Frank Sinatra fyldt med showdans og jazzmusik«, som hun udtaler til Billedbladet.